CRISTOLOGIA ŞI SOTERIOLOGIA GNOSTICĂ ANTICĂ 


Pr. Petru CIOBANU 


Riassunto: La nascita et lo sviluppo del discorso cristologico e soteriologico 
nei primi secoli dell’era cristiana è avvenuto nel contesto della lotta della Chiesa 
contro le eresie, perché la maggior parte di esse attentavano all’identità e mis- 
sione di Gesù Cristo. Già nel Nuovo Testamento troviamo accuse contro coloro 
che dubitavano della divinità e della missione redentrice di Gesù di Nazareth 
“che Dio ha costituito Signore e Cristo” (At 2,36). 

Un pericolo maggiore in questo senso è stato rappresentato dallo gnosticismo 
con le sue numerose ramificazioni e il suo sistema dottrinale molto complesso. 
Simile ad un drago con molte teste, questo sistema eretico è diventato il bersa- 
glio degli autori ispirati dei libri del Nuovo Testamento ed, in seguito, dei padri 
della Chiesa. Motivo? Perché distruggevano il nucleo della fede cristiana — la 
morte e la risurrezione di Cristo. 

Nel presente articolo ci siamo proposti di presentare l’identità e la missione di 
Gesù Cristo in un certo numero di eresie gnostiche antiche. Abbiamo usato 
principalmente le informazioni offerte dal più grande eresiologo della Chiesa 
primaria — san Ireneo da Lione, ma abbiamo fatto ricorso anche, dove è stato 
possibile, alle fonti gnostiche, per poter presentare la cristologia e la soteriolo- 
gia del pensiero gnostico così come viene esposto in questi libri. 


Parole chiave: gnosticismo, Simone il Mago, Cerint, sette, Ireneo da Lione, 
marcionismo, cristologia, soteriologia. 


Introducere 


Aparitia si dezvoltarea discursului cristologic si soteriologic în primele 
secole creştine au avut loc pe fundalul luptei duse de Biserică împotriva ere- 
ziilor, dintre care majoritatea atentau la identitatea şi misiunea lui Isus. 

Chiar din paginile Noului Testament suntem martorii unei astfel de 
lupte, autorii cărților din această secțiune a Bibliei lansând atacuri, uneori 
destul de dure, împotriva acelora care încercau să pună la îndoială divini- 
tatea sau misiunea răscumpărătoare a lui Isus din Nazaret, pe care „Dum- 
nezeu l-a făcut Domn şi Cristos” (Fap 2,36). 

Cel mai mare pericol în această direcţie l-a reprezentat gnosticismul, cu 
multiplele sale ramificații şi sistemul său doctrinar destul de încâlcit. Acest 
sistem eretic a fost tinta împotriva căruia s-au pronunțat autorii inspirați ai 
cărților Noului Testament, iar după ei şi părinții Bisericii. Motivul? Era pus 
în discuţie însuşi nucleul credinţei creştine — moartea şi învierea lui Cristos. 

1. Originile gnosticismului 


Originile gnosticismului trebuie căutate în timpurile precreştine. Înce- 
pànd cu cuceririle lui Alexandru Macedon (336-323 î.C.), care au inaugurat 
perioada elenistă, s-a creat un curios amestec între religiile orientale şi filo- 
zofia greacă, acest amestec primind numele de „gnosticism”. Acesta a mog- 
tenit de la religiile orientale credința într-un dualism absolut dintre Dum- 
nezeu şi lume, dintre trup şi suflet, precum şi teoria originii binelui şi 
răului, care provin din două principii fundamental diferite, şi aşteptarea 
mântuirii şi a nemuririi. Din filozofia greacă a preluat elementele specula- 
tive. Din neoplatonism a împrumutat speculaţiile cu privire la mediatorii 
dintre Dumnezeu şi lume. Din neopitagorism a luat misticismul natura- 
list, iar neostoicismul i-a furnizat concepţiile de valoare a individului şi 
sensul obligaţiei morale!. 

Când creştinismul a pătruns în marile centre urbane din Orient, gnosti- 
cismului precreştin i s-au adăugat unele învățături creştine. Astfel, spre 
deosebire de gnosticismul precrestin, în care e absentă persoana lui Cristos, 
în gnosticismul creştin, afirmaţia unicului şi adevăratului Dumnezeu, Tatăl 
lui Isus Cristos Mântuitorul, devine una dintre învățăturile fundamentale?. 

Wilhelm Bousset vede originea gnosticismului în vechi surse babiloniene, 
declarând că „este, înainte de toate, o mişcare precreştină cu propriile sale 
rădăcini. Prin urmare, el trebuie înţeles în proprii săi termeni, şi nu ca o 
mlàdità sau un produs al religiei crestine”?. 

Conform lui Eduard Lohse, gnosticismul a apărut ca o adunătură de 
grupuri eretice care, din cauza ereziei, a trebuit separată şi îndepărtată 
din Marea Biserică. El a apărut prin încorporarea influențelor dintr-o varie- 
tate de mişcări religioase şi intelectuale, care s-au răspândit înainte şi o 
dată cu creştinismul primar, şi apoi, în diferite moduri, s-a combinat cu ele- 
mente creştine, pentru a forma un număr mare de comunități gnostice creş- 
tine. Diferitele influenţe au putut fi combinate doar pentru că aveau o viziune 
comună care încerca să ofere o interpretare a lumii şi a omului. Elementul 
fundamental al dualismului care străbate toate concepţiile şi declaraţiile 
grupurilor gnostice indică, într-adevăr, înrudirea cu perspectiva iraniana’. 


1 Johannes QUAsTEN, Patrology, I. The Beginnings of Patristic Literature, Spectrum Publi- 
shers, Utrecht 1963; trad. it., Patrologia, I. Fino al Concilio di Nicea, Marietti, Casale 
Monferrato 1980, 224-225. 

2 Cf. Johannes Quasten, Patrologia, I, 225-226. 

3 Wilhelm Bousser, Kyrios Christos. Geschichte des Christusglaubens von den Anfangen 
des Christentums bis Irenaeus, Göttingen 1913, citat în Imnuri gnostice, Herald, Bucuresti 
2010, 5. 

4 Cf. Eduard Lonse, Umwelt des Neuen Testaments, Vandenhoeck & Ruprecht, Göttin- 
gen 1983; trad. rom., Mediul Noului Testament, Sapientia, Iaşi 2010, 333-335. 

Chiar dacă activitatea ştiinţifică s-a axat pe explicarea originilor gnosti- 
cismului, încă nu s-a ajuns la concluzii definitive asupra tuturor aspectelor 
legate de apariția acestei mişcări. Astăzi, în orice caz, este, în general, recu- 
noscut faptul că gnosticismul este de origine precreştină, că a existat con- 
comitent cu creştinismul ca o mişcare de amploare şi că a fost confundat 
adesea cu creştinismul. 


2. Natura gnosticismului 


De-a lungul cercetării istorice a gnosticismului s-au emis mai multe ipo- 
teze cu privire la natura acestui sistem de erezii. 

Prin „gnoză” se înțelege, în general, o formă de cunoaştere religioasă 
care poate aduce singură mântuirea, pentru că are propria valoare şi pro- 
priul fundament. Este, prin urmare, cunoaştere totală, care transcende 
dihotomia subiect-obiect şi orice altă dihotomie, pentru că este cunoaştere 
a absolutului’. 

Veacuri de-a rândul, cercetătorii au avut cunoştinţe despre gnosticism 
în principal din expunerile lui Irineu de Lyon, din lucrarea în cinci cărți 
Despre respingerea şi combaterea gnozei cu titlu mincinos. Au mai fost şi 
alți părinţi şi scriitori ai Bisericii care au demascat gnosticismul, precum 
Epifaniu de Salamina, cu lucrările Panarion şi Ancoratus, dar numeroase 
dintre afirmaţiile lor par să-şi aibă originea în concepţiile lui Irineu”. 

Mult timp cercetătorii au privit gnosticismul ca pe un fenomen intracres- 
tin care a apărut ca urmare a întâlnirii creştinismului timpuriu cu lumea 
elenistă şi ca pe un element ce aparține istoriei sectelor creştine. Această 
imagine s-a schimbat, în orice caz, atunci când privirile au fost îndreptate 
spre începuturile Bisericii creştine din perspectiva istoriei religiilor. Astfel, 
a devenit evident faptul cà gnosticismul nu era în niciun caz un element 
derivat doar din cadrul Bisericii primare; mai degrabă, era o mişcare cu 
multe ramificații în lumea elenistă, care încorporase influențe dintr-o varie- 
tate de mişcări religioase şi intelectuale:. 

Forme gnostice de cunoaştere izbăvitoare sunt prezente în numeroase 
tradiţii religioase, teiste şi nonteiste: de la hinduism, cu dialectica sa între 
principiul ontologic individual şi principiul ontologic general, până la budismul 


5 Cf. Eduard Lonse, Mediul Noului Testament, 335. 

6 Cf. Giovanni FILORAMO, ed., Storia delle religioni, III, Religioni dualiste. Islam, Laterza 
& Figli S.p.a., Roma — Bari 1995; trad. rom., Istoria religiilor, III, Religiile dualiste. Isla- 
mul, Polirom, Iasi 2009, 7. 

Cf. Bart D. EHRMAN, The Lost Gospel of Judas Iscariot: A New Look at Betrayer and 
Betrayed, Oxford University Press, Oxford 2006; trad. rom., Evanghelia pierdutà a lui Iuda: 
Despre trădător şi trădare dintr-o nouă perspectivă, Humanitas, Bucuresti 2009, 106-107. 

3 Eduard Loxse, Mediul Noului Testament, 333. 

hinayana; de la cabala ebraică până la formele gnostice prezente în anumite 
tradiții ezoterice islamice. Aşadar, gnosticismul este cel care, în virtutea 
unei iluminări sau a unei revelații, e capabil să depăşească pentru totdeauna 
sfâşierile actuale şi să restabilească astfel identitatea originară?. 

În timpurile moderne, cercetătorii au aflat mai multe despre gnosticism 
din alte surse, precum descoperirile de la Nag Hammadi”, care ne-au pus 
la dispoziţie informaţii de primă mână legate de credinţele şi concepţiile 
gnosticilor. Este vorba, printre altele, despre lucrări scrise de gnostici pen- 
tru gnostici, care înfăţişează propriile lor viziuni!!. 

După Hubert Jedin, gnosticismul reprezintă un „sincretism religios al 
Antichității târzii, care, pe baza unui dualism oriental, pune împreună 
concepțiile religioase ale iudaismului tardiv şi unele elemente denaturate 
ale revelatiei creştine”!?. După Jean Daniélou, gnosticismul reprezintă 
una dintre formele gnozei, care, la modul general, desemnează curentul 
apocaliptic evreu şi iudeo-crestin şi nu se identifică cu tendințele dualiste 
prezentate de unele curente evreieşti, fiind legat de influente iraniene”. 
Pentru Z. Pâclişanu, gnosticismul nu era propriu-zis o erezie, ci un curent 
sau o tendință filozofico-religioasă din care s-au născut şi unele erezii!“. 
Plecând de la concepţia părinţilor Bisericii, Julien Ries a definit gnosticis- 
mul „o dublură a creştinismului, o dezvoltare a creştinismului însusi”!. 
Hans Jonas defineşte gnosticismul ca fiind o religie caracterizată prin du- 
alism anticosmic şi antisomatic, printr-o geneză transcendentală a lumii şi 
a omului!. A. Harnack definea gnosticismul drept o „elenizare radicală si 


9 Cf. Giovanni FILORAMO, ed., Istoria religiilor, III, 7-8. 

10 În anul 1945, la Nag Hammadi, într-una dintre peşteri, un țăran a făcut o descoperire 
arheologică extraordinară. Aici, în Egiptul superior, a descoperit 52 de texte care includ 
aşa-numitele „Evanghelii secrete”, poeme şi mituri atribuind lui Isus ziceri şi credințe care 
sunt foarte diferite de cele din Noul Testament. Manuscrisele de la Nag Hammadi conţin o 
varietate de texte, de la evanghelii secrete, poeme şi descrieri cvasi-filozofice ale originii 
Universului până la mituri, magie şi instrucţiuni rituale. 

1 Cf. Bart D. EHRMAN, Evanghelia pierdută a lui Iuda, 107. 

12 Hubert JEDIN, ed., Handbuch der Kirchengeschichte, I. Von der Urgemeinde zur 
frihchristlichen Grosskirche, Freiburg im Breisgau 1962; trad. it., Storia della Chiesa, I. 
Le origini, Jaka Book, Milano 1980, 239. 

13 Jean DANIÉLOU, L’Eglise des apâtres, Seuil, Paris 1970; trad. rom., Biserica primară. 
De la origini până la sfârşitul secolului al treilea, Herald, Bucuresti 2008, 72. 

14 Cf. Zenovie PAcLISANU, Istoria creştinismului antic, Galaxia Gutenberg, Târgu-Lăpuş 
2009, 171. 

1 Julien Ries, „Gnosticisme (Les recherches sur le)”, în Dictionnaire des Religions, ed. 
P Pouparp, Presses Universitaires de France, Paris 19842, 651-658, citat în Nelu ZUGRAVU, 
Erezii si schisme la Dunărea Mijlocie şi de Jos în mileniul I, Presa Bună, Iaşi 1999, 21-22. 

16 Ioan Petru CuLiaNU, Les gnoses dualiste d’Occident. Histoire et mythes, Plon, Paris 
1990; trad. rom., Gnozele dualiste ale Occidentului. Istorie si mituri, Polirom, Iasi 2002, 72. 

timpurie a creştinismului, cu respingerea Vechiului Testament”. După 
savantul german Hans Lietzmann, „gnoza este o întoarcere către originile 
sale orientale, o reorientalizare la fel de extremă a crestinismului”!, în 
timp ce F Carcione priveşte gnosticismul drept o mişcare eterogenă filozo- 
fico-religioasă!?. 

Conform lui Francis C. Burkitt, în ultimii ani există tendința de a con- 
sidera gnoza ca pe un fel de filozofie provenită din Orient, din acel Răsărit 
care nu a fost influențat de gândirea şi limpezimea greacă decât la un nivel 
superficial, o filozofie care se crede că a existat în părțile de Răsărit ale 
Imperiului Roman în timpul secolelor care au urmat lui Alexandru cel 
Mare şi, în special, în perioada primelor două secole ale erei creştine. Cu 
toate acestea, Burkitt este de părere că, pentru a înțelege mai bine gnosti- 
cismul, este necesar ca acesta să fie considerat ca un sistem creştin, chiar 
dacă, după părerea autorului, acest fapt ar suna aberant. Factorul deter- 
minant, consideră el, care a dus la descoperirea diverselor sisteme gnostice 
a fost ceva inerent creştinismului şi primilor creştini”. 

Pentru Jean Vernette, gnosticismul este religia interiorului, a cunoaşte- 
rii, a propriei experiențe: 

Gnosticismul dintotdeauna este în căutarea unui răspuns care nu lasă vreun 

loc incertitudinii. Este imposibil pentru el să se limiteze doar la cuvântul cuiva. 

Singură experienţa personală contează, cea care produce o iluminare interioară, 

ceea ce îl va face să spună: „Acum eu ştiu”, şi nu: „Eu cred”. Gnoza face apel la 

interioritatea fiecăruia”. 


În accepțiunea sa cea mai largă, gnosticismul se referă la un număr de 
grupări religioase din perioada de început a creştinismului, care puneau 
accentul pe importanța cunoaşterii ezoterice în salvarea de primejdiile 
acestei lumi concrete. Gnosticii ar fi cei care cunosc adevărul ce-i poate 
elibera din această lume a materiei, lume creată nu de un adevărat Dum- 
nezeu, ci de nişte zeități de rang mai mic, inferioare şi adesea nestiutoare, 


17 Adolf HARNACK, Lehrbuch der Dogmengeschichte, I, Tùbingen 1886, citat în Imnuri 
gnostice, Herald, Bucuresti 2010, 5. 

18 Hans LIETZMANN, Geschichte des Alten Kirche, I. Die Anfänge, Berlin 1982, citat în 
Imnuri gnostice, 5. 

19 Filippo CARCIONE, Le eresie. Trinità e incarnazione nella Chiesa antica, Paoline, Cini- 
sello Balsamo 1992, 35. 

20 Francis C. BurKITT, Church and Gnosis: A Study of Christian Thought and Specula- 
tion in the Second Century, Cambridge University Press, Cambridge 1932; trad. rom., Bise- 
rica si gnoza. Un studiu asupra gândirii şi speculatiilor creştine din secolul al doilea, Herald, 
Bucureşti 2008, 21. 

21 Jean VERNETTE, „Gnosticismul”, în Patrick SBALCHIERO, Dictionnaire des miracles et de 
l’extraordinaire chretiens, Librairie Arthème Fayard, Paris 2002; trad. rom., Dicţionar al 
miracolelor şi al extraordinarului creştin, Sapientia, laşi 2010, 393. 

care au conceput-o ca pe o capcană a elementului divin. Religiile gnostice 
arată că unii dintre noi avem o fărâmă din divinitate în interior, o scânteie 
tânjind să scape din temnita trupului nostru. Ele ne pun la dispoziție acea 
cunoaştere ezoterică ce ne permite să transcendem trupul muritor, mate- 
rial, pentru a ne întoarce în împărăţia cerească, de unde ne-am desprins la 
începuturi şi unde vom sta din nou laolaltă cu zeii”. 

Pentru Giovanni Filoramo, gnosticismul este o mişcare religioasă care 
presupune şi se poate explica numai printr-un substrat monoteist: cu alte 
cuvinte, gnosticismul reprezintă un tipic „paradox al monoteismului”. Mitul 
gnostic se naşte din necesitatea de a institui o relaţie între un Dumnezeu 
absolut transcendent şi un Cosmos conceput, în mod dualist, ca radical 
separat de Dumnezeu: aşadar, un mit care trebuie să ajute la explicarea 
felului în care Unul, fundament al ființei, se răspândeşte, păstrându-şi totuşi 
această unicitate, în pluralitatea devenirii. Este vorba despre un mit care-şi 
are rădăcinile într-o concepţie neobişnuită despre om şi Dumnezeu, potrivit 
căreia Dumnezeu este una cu noi şi, în acelaşi timp, noi suntem Dumnezeu 
şi, în consecință, abisul ontologic dintre Creator şi creatură se reduce”. 

Considerăm că definiția cea mai sintetică, ce condensează în sine esența 
gnosticismului, este oferită de iezuitul francez Bernard Sesboié, conform 
căruia „se numeşte «gnoză» sau «gnosticism» mişcarea dezvoltată în peri- 
oada începuturilor creştinismului, după care mântuirea se dobândeşte 
prin intermediul cunoaşterii. Gnoza reprezintă o tentatie constantă a spi- 
ritului uman”. Însă, observă autorul, „ea reapare în mod periodic”. 

Evident, sunt şi alte teorii cu privire la natura gnosticismului, însă vom 
porni de la premisa acceptată de părinții Bisericii şi de majoritatea cerce- 
tătorilor că gnosticismul reprezintă un sistem de erezii dualiste care îmbină 
concepții filozofice greco-romane, elemente ale religiilor orientale, în special 
ale celor misterice (Cybele, Isis, Osiris, Adonis, misterele de la Eleusis 
etc.), apocaliptica iudaică şi soteriologia creştină”. 


3. Tematica generală a gnosticismului 


Trăsăturile esenţiale ale gnozei pot fi extrase cu uşurinţă din tradițiile 
gnostice, chiar dacă aparțin învățăturilor unor şcoli diferite. Avem mai 
întâi însăşi ideea de „gnoză”, ce derivă dintr-un cuvânt grecesc ce înseamnă 


22 Cf. Bart D. EHRMAN, Evanghelia pierdută a lui Iuda, 108. 

2 Cf. Giovanni FILORAMO, ed., Istoria religiilor, III, 14. 

2 Bernard SesBovE, Croire. Invitation à la foi catholique pour les femmes et les hommes 
du XXT° siècle, Droguet et Ardant, Paris 1999; trad. rom., A crede. Invitaţie la credința catoli- 
că pentru femeile şi bărbaţii secolului al XXI-lea, Sapientia, laşi 2011, 492. 

25 Cf. Filippo CARCIONE, Le eresie. Trinità e incarnazione nella Chiesa antica, 36. 


CRISTOLOGIA ŞI SOTERIOLOGIA GNOSTICĂ ANTICĂ 99 


„cunoaştere (transcendentă)”, „înţelegere (spirituală)”, „introspecţie” si 

care a ajuns, în cele din urmă, să definească întreg sistemul?€. 

La baza gnozei se găseşte o concepţie dualistă despre lume, care îi deter- 
mină toate afirmaţiile la nivel cosmologic şi antropologic. Acest dualism 
este asociat sau Îîntretesut cu o concepție monistă ce este exprimată în 
dezvoltarea ascendentă şi descendentă a „scânteii” divine şi care stă la 
baza identificării omului cu divinitatea. În acest „dualism pe fond monist” 
este întipărită doctrina Dumnezeului în gnozà, care e determinată de ideea 
„Dumnezeului necunoscut” care încorporează plinătatea (= pleroma) de 
îngeri şi alte ființe cereşti. Un rol important este ocupat de cosmogonie, 
prin care se încearcă explicarea condiţiei actuale a omului”. 

Gnoza mai conţine şi o doctrină a lucrurilor de pe urmă, strâns legată 
de cosmologie şi soteriologie, o escatologie care nu constă doar în elibera- 
rea sufletului ceresc, ci are si o semnificație cosmică?. 

O analiză a textelor gnostice ne poate indica cel putin două elemente 
substanţiale ale doctrinei gnostice. Acestea s-ar putea rezuma la: 

1. Consubstantialitatea dintre Dumnezeu, care este cu desăvârşire 

transcendent, şi natura profundă a gnosticului; 

2. Concepţia specifică privitoare la pleromă, adică lumea plinàtàtii divine. 

În jurul acestui nucleu doctrinal şi pornind de la el, se dezvoltă apoi un 
anumit număr de teme tratate în mod diferit de diverse grupuri. O posibilă 
listă a acestor teme ar putea fi următoarea: 

1. Adevăratul Dumnezeu nu poate fi creatorul Universului în care trăim; 

2. Structura divinității este articulată ierarhic; 

3. Creatorii sau conducătorii lumii sunt puteri cosmice definite în ter- 

menii astrologiei; 

4. Sinele omului este o parte a lumii divine la care vrea şi trebuie să se 

întoarcă; 

. Mântuirea sinelui cere intervenția unui Mântuitor-Revelator; 

. Prezenţa divinului în lume şi originea lumii înseşi depind de un „acci- 
dent”, de o „vină”, de un „păcat” care are loc chiar în interiorul ple- 
romei; 

7. Apariția imaginii lui Dumnezeu în om şi crearea omului după chipul 
lui Dumnezeu derivă dintr-o viziune dualistă; 

. Mântuirea este rezervată unei „stirpe” alese; 

. Pentru obținerea mântuirii este necesară retragerea din lume, renun- 
tarea la bunurile sale”. 


Dì SLi 


o D0 


26 Cf. Imnuri gnostice, 6. 
27 Cf. Imnuri gnostice, 8. 
28 Cf. Imnuri gnostice, 9. 
29 Cf. Giovanni FILORAMO, ed., Istoria religiilor, III, 16-17. 

4. Privire generală asupra cristologiei şi soteriologiei gnostice 


Caracteristicile care apar cel mai frecvent în diversele cristologii gnostice 
sunt: docetismul, tema botezului în Iordan, învierea, mântuirea prin mij- 
locirea lui Cristos revelatorul, raportul lui Cristos cu oamenii şi cu Tatăl. 

Gnosticismul, fidel dualismului platonic, atinge până la rădăcină dilema 
cu privire la întruparea lui Dumnezeu. Reţinând imposibilă, fie pe plan 
ontologic, fie pe plan etic, existența într-o ființă — Isus — atât a Binelui abso- 
lut, cât şi răului, gnosticismul propune docetismul (din grecescul doxé@ — a 
părea). Conform acestei învățături, Cristos şi-a asumat un trup ireal, aparent, 
care, chiar dacă era perceput de simţuri, era un fenomen pur iluzoriu:. 
Această soluție se găseşte în dimensiunea sa cea mai explicită şi matură în 
Al doilea discurs al marelui Seth, în care Cristos mărturiseşte astfel des- 
pre pătimirea sa: 

Nu am avut nicio suferință. Cei care erau acolo m-au condamnat [la moarte], 

însă în realitate eu nu am murit, decât în aparenţă... Si am suferit [doar] în 

viziunea şi gândirea lor. Această moarte a mea, care cred ei că a avut loc, este 
doar pentru ei. În greşeala şi orbirea lor, l-au țintuit [pe cruce] pe omul lor... 

Nu eu, ci unul de-al lor a fost cel care a băut fiere şi oțet. Nu eu am fost strà- 

puns de suliță. Altul a purtat crucea pe umerii săi, Simon. Pe capul altuia a fost 

pusă o coroană de spini“!. 


De aici rezultă şi perspectiva soteriologică: înşelând forțele răului (arhon- 
ţii), făcând iluzorie înfrângerea lui Cristos, acesta le poate revela în secret 
mai bine celor prealesi cum să ajungă la mAntuire??, În gnosticism, problema 
umană la care se face referință nu este păcatul, ci mai degrabă ignoranta, 
şi, astfel, Isus nu-i mântuieşte pe oameni de păcatele lor, ci le transmite 
cunoaşterea pentru a înfrunta ignoranta şi a aduce iluminarea. El vine sà 
le reamintească oamenilor cine sunt ei, căci au uitat că sunt copiii dumne- 
zeirii, având în ei lumina dumnezeiască, fiind seduşi de plăcerile înşelătoare 
şi de durerile lumeşti. De aceea, gnosticismul este o „religie” a înțelepciunii, 
nu a crucii; Isus din textele gnostice este izvorul înțelepciunii şi al cunoaş- 
terii, şi nu Mântuitorul răstignit. Oamenii ajung la mântuire prin pătrun- 
dere şi gând creativ, şi nu prin credință”. 


30 Filippo CARCIONE, Le eresie. Trinità e incarnazione nella Chiesa antica, 38. 

31 Al doilea discurs al marelui Seth, 55,18-56,12, citat în Filippo CARCIONE, Le eresie. 
Trinità e incarnazione nella Chiesa antica, 38. 

3 Filippo CARCIONE, Le eresie. Trinità e incarnazione nella Chiesa antica, 38. 

33 Cf. Marvin MEYER, The Gnostic Gospels of Jesus: the definitive collection of mystical 
gospels and secret books about Jesus of Nazareth, Harper Collins, San Francisco 2005; trad. 
rom., Iisus în evanghelii şi texte gnostice, Nemira, Bucuresti 2011, 16-17. 

5. Cristologia şi soteriologia diverselor secte gnostice 
5.1. Gnosticismul iudeo-creştin 
5.1.1. Simonismul 


Părinţii timpurii sunt unanimi în a atribui originea gnosticismului unui 
om despre care se face o menţiune scurtă în Noul Testament. Este vorba 
despre Simon Magul, care „făcea vrăji şi fermeca poporul Samariei, spu- 
nând despre sine că este un om însemnat. Toţi, de la cel mai mic la cel mai 
mare, îl ascultau cu atenţie, spunând: «Acesta este puterea lui Dumnezeu 
cea numită ,Mare'»” (Fap 8,9-10). Irineu de Lyon îl prezintă ca fiind părin- 
tele tuturor ereziilor“. Pe aceeaşi linie se situează şi Epifaniu, episcop de 
Salamina, care, în Panarion (XXI, 1, 2) scrie că „secta lui Simon Magul a 
fost întâia care s-a ivit după Cristos”. 

Se pare să Simon a susținut existența unor emanatii diferite ce provin 
de la Dumnezeu, prezentându-se pe sine ca fiind conducătorul tuturor. Ostil 
atât filozofiei platonicilor evrei, cât şi mesianismului creştin, el s-a folosit 
de limbajul ambelor pentru a denatura mesajul creştin, prezentându-se pe 
sine ca un mesia rival, limitat în acțiune de puterile apostolilor”. 

În Faptele Apostolilor ni se spune că Simon a primit Botezul din mâinile 
apostolului Filip (cf. 8,13), însă pasul nu a fost sincer. Uimit de puterea 
ucenicilor lui Isus de a face minuni, le propune acestora bani pentru a cum- 
păra darul Duhului, însă este refuzat (cf. Fap 8,18-24). După acest refuz, 
după cum ne informează Irineu, Simon 


a fost cuprins de dorința de a rivaliza cu apostolii pentru a părea că şi el e demn 
de glorie şi a început să studieze şi mai mult toată arta magică... A fost prea- 
mărit de multi ca dumnezeu şi a învățat că el însuşi a fost cel care, printre iudei, 
s-a arătat ca Fiul, în Samaria a coborât ca fiind Tatăl şi la alte neamuri a mers 
ca fiind Duhul Sfânt. 


Rezumând învăţătura lui Simon Magul, episcopul de Lyon scrie: „La 
început, Simon Magul spunea că el însuşi este Dumnezeu care este deasu- 
pra tuturor lucrurilor şi că lumea a fost creată de îngerii săi”. Aproxima- 
tiv aceeaşi descriere o găsim şi în lucrarea lui Origene Contra Celsum: 


Acei simonieni nu doar că nu-l mărturisesc nicidecum pe Isus ca Fiu al lui Dum- 
nezeu, ci zic că Simon este Putere a lui Dumnezeu, despre care spun multe 


34 Cf. IRINEU DE Lyon, Adversus haereses, I, 23, 2: Contro le eresie, 100. 

35 Cf. Henry L. MAnsEL, The Gnostic Heresies of the First and Second Centuries, John 
Murray, Londra 1975; trad. rom., Ereziile gnostice din primele douà veacuri, Herald, Bucu- 
resti 2008, 88-89. 

36 TRINEU DE Lyon, Adversus haereses, I, 23, 1: Contro le eresie, 99-100. 

37 IRINEU DE LYON, Adversus haereses, II, 9, 2: Contro le eresie, 138. 

poveşti miraculoase, spunând că acesta a fost stăpânit de o Putere asemănătoare 
cu care s-a crezut că şi Isus este înzestrat. 


În Omiliile clementine, atribuite sfântului Clement Romanul (f 100), 
găsim indicatia cà Simon însuşi a sugerat că este Cristos: „Şi uneori decla- 
ra că este Cristos”, iar Epifaniu, în Panarion, scrie că Simon se prezenta ca 
fiind „Marea Putere a lui Dumnezeu ce s-a pogorât de sus. Samaritenilor 
le-a spus cà era Tatăl, iar evreilor că era Fiul care a suferit, dar în realitate 
doar a părut a suferi”. 

Denaturând doctrina creştină, Simon s-a reprezentat pe sine ca fiind 
receptacolul acelei puteri divine care mai înainte locuise în Isus, în persoana 
căruia apăruse pentru a suferi în Iudeea. Mentionarea umanităţii lui Isus 
şi a suferințelor sale ca fiind aparente, şi nu reale, pare să-l indice pe Simon 
ca fiind primul predicator al concepțiilor docetiste“. 

Informaţii despre Simon găsim si în Passio sanctorum apostolorum Petri 
et Pauli, în care este descrisă ultima confruntare dintre cei doi apostoli şi 
ereziarhul samaritean. În contextul confruntării dintre Petru, Paul şi Simon 
Samariteanul în prezenţa lui Nero (54-68) — scenă care, evident, nu are 
substrat istoric —, ne este prezentată şi percepţia lui Cristos în învățătura 
lui Simon Magul. Informaţia prezentată mai sus că Simon se considera pe 
sine Cristos este confirmată de Passio: „Simon a zis: «Ascultă, bunule împă- 
rate, eu sunt fiul lui Dumnezeu care m-am pogorât din cer»”“!. La întreba- 
rea lui Nero: „Cine este Cristos?”, Petru răspunde: „Acela este despre care 
Simon Magul zice că ar fi el însuşi”, dar continuă apostolul: ,,[Simon] aces- 
ta este cel mai viclean om şi lucrările lui sunt diavoleşti”, apărând astfel 
adevărata învăţătură despre Cristos de pretenţiile samariteanului. Aceeaşi 
idee despre Simon ca trimis al lui Dumnezeu, la care se adaugă şi ideea 
urcării la cer, o găsim ulterior în aceeaşi lucrare: „... Pe mine [Dumnezeul] 
m-a trimis din ceruri; de mâine mă voi urca la ceruri, ca să-i fac fericiți pe 
acei care cred în mine. lar acestora (Petru si Paul — n.n.), care au de gând 
să mă tăgăduiască, le voi arăta mânia mea”. Simon se considera pe sine ca 
acela ce are în mâinile sale soarta omului, atât cea prezentă, cât şi cea vii- 
toare: „Împărate Nero, alungă-i pe aceşti nebuni de la tine, ca atunci când 
vei fi ajuns la Tatăl meu în ceruri, sà mà milostivesc de tine”. 

O altă sursă din care putem deduce unele elemente cristologice prezente 
în sistemul lui Simon Magul este Acta Petri (Faptele lui Petru), o scriere 


38 ORIGENE, Contra Celsum, V, 62: SCh 147, Les Editions du Cerf, Paris 1969, 169. 

39 Cf. Henry L. MANsEL, Ereziile gnostice din primele două veacuri, 91-92. 

40 Cf. Henry L. MANSEL, Ereziile gnostice din primele două veacuri, 92. 

41 Martiriul sfinţilor apostoli Petru şi Pavel, traducere, note şi îngrijire ediție Sorin 
Damian-Dan, Herald, Bucureşti 2010, 76-77. 

4‘ Martiriul sfinților apostoli Petru si Pavel, 92. 

apocrifă dintre anii 150-200, în care este descrisă activitatea lui Petru dincolo 

de ceea ce ne oferă Faptele Apostolilor. În capitolul XXXI, în acelaşi context 

al confruntării finale dintre Simon Magul şi Petru, avem prezentă aceeaşi 

imagine a unui Cristos absent, locul lui fiind deţinut de samaritean: 
Mâine vă voi părăsi, căci sunteți atei şi impiosi, şi voi zbura la Dumnezeu a 
cărui putere sunt, deşi acum sunt slăbit. Apoi, după ce và veti prăbuşi, eu sunt 
cel ce stă şi voi urca la Tatăl meu şi îi voi spune: „Pe mine, pe însuşi cel ce stă, 
pe Fiul tău au voit să-l țină jos, dar eu însumi nu am voit ce ei lau voit] şi mà 
întore”%. 


O caracteristică succintă a figurii lui Simon Magul ne este oferită şi de 
Epistola Apostolilor, în care acesta împreună cu un alt ereziarh, Cerint, 
sunt prezentaţi ca fiind „duşmanii Domnului nostru Isus Cristos, căci ei 
pervertesc cuvântul şi lucrul adevărat, chiar şi credinţa în Isus Cristos”. 

În ceea ce ţine de soteriologia lui Simon, îl cităm pe Irineu, care scrie: 
„Cei care-şi pun încrederea în el (Simon - n.n.) ... nu mai sunt socotiți ai 
lor (ai îngerilor creatori — n.n.) şi, fiind liberi, trăiesc după cum le place, 
căci omul este mântuit prin harul său, nu prin fapte bune”. Urmând ide- 
ile şcolii platonice din Alexandria, Simon a făcut o diferență între Dumne- 
zeul suprem şi Creatorul lumii, susținând că lumea materială este opera 
unor ființe subordonate, care se revoltă împotriva puterilor mai înalte ce 
emanau de la Dumnezeul suprem. Această lume are nevoie de mântuire. 
Ideea de mântuire şi de intervenție a puterii divine este şi ea prezentă într-o 
formă pervertită în învățătura lui Simon. Conform lui, pentru a mântui 
această lume, de sus descinde o putere divină, care ia o formă aparent 
umană. Această misiune Simon şi-o atribuie lui însuşi, recunoscându-i lui 
Isus doar o misiune inferioară, imperfectă, subordonată lui“. 


5.1.2. Menandrianismul 


Părintele acestei erezii, prima în Siria occidentală, este Menandru, care, 
conform lui Iustin Martirul ( 165), era samaritean ca şi Simon, fiind şi 
discipol al acestuia. Asemenea învățătorului său, susținea că lumea a fost 
creată de îngeri, urmaşii Ennoiei, şi că el însuşi a fost trimis de Puterea 
supremă nevăzută pentru a-i elibera pe oameni din subjugarea lor prin 
mijloacele magiei pe care o preda. Irineu ne informează: „Succesorul lui 


48 Acta Petri, XXXI, citat în Anton Daniel TorH, Simon Magul în literatura creştină a 
primelor patru secole, Paideea, Bucuresti 2006, 107. 

+ Epistola Apostolilor, VII, citat în Anton Daniel TorH, Simon Magul în literatura creg- 
tină a primelor patru secole, 117. 

15 IRINEU DE LYON, Adversus haereses, I, 23, 3: Contro le eresie, 100. 

4 Cf. Henry L. MANSEL, Ereziile gnostice din primele două veacuri, 92, 97, 98. 


104 DIALOG TEOLOGIC 32 (2013) 


Simon a fost Menandru... El afirmă că Puterea supremă este necunoscută; 
apoi, că el este salvatorul trimis de cei nevàzuti pentru salvarea oameni- 
lor...” Pe lângă aceasta, Menandru era predicatorul unui botez, pe care l-a 
numit înviere, şi afirma că acei care primesc botezul în numele său „nu mai 
mor şi nu vor îmbătrâni şi muri”. Conform lui Jean Daniélou, Menandru 
marchează trecerea de la mesianismul samaritean al lui Simon la gnosticism, 
fiind cel ce a dat mesianismului simonian caracterul de teologie gnostica”. 


5.1.3. Cerintismul 


Un alt curent gnostic din spaţiul iudeo-crestin este cel fondat de Cerint. 
După Jean Daniélou, Cerint prelungeşte un curent creştin heterodox cu 
un caracter foarte material‘. Irineu ne informează că Cerint era contem- 
poran cu loan, păstra circumcizia şi sabatul şi aştepta, după înviere, o împă- 
ràtie pământească a lui Cristos şi restaurarea cultului de la templul din 
Ierusalim. În privinţa identităţii lui Cristos, Cerint afirma: 


Isus nu a fost născut de o fecioară, pentru că aceasta pare imposibil, însă era 
fiul lui Iosif şi al Mariei, ca toţi ceilalți oameni, dar îi întrecea pe toți ceilalți în 
dreptate, prudenţă şi înțelepciune. După Botez, a coborât asupra lui din Pute- 
rea care este deasupra tuturor lucrurilor Cristos sub forma unui porumbel şi 
de atunci l-a vestit pe Tatăl necunoscut şi a făcut minuni“. 


Pentru Cerint, Cristos nu rămâne în Isus până la sfârşit, ci îl abando- 
nează. De aceea, doar Isus a fost cel care a pătimit şi a înviat, în timp ce 
Cristos a rămas impasibil, fiind spiritual’, divinitatea ce l-a părăsit pe Isus 
înainte de moarte reunindu-se cu ela treia zi, la înviere. De aici se observă 
un puternic caracter adoptianist ce caracterizează cerintismul. 

Conform lui Caius, prezbiter din Roma, şi lui Dionisiu, episcop de Ale- 
xandria, Cerint profesa credința într-o domnie temporală a lui Cristos pe 
pământ timp de 1.000 de ani, care va fi petrecută în desfătări senzuale”?. 
După cum ne informează marele ereziolog din Lyon, Evanghelia după 
sfântul loan a fost scrisă pentru a combate erezia lui Cerint*. 


47 IRINEU DE LYON, Adversus haereses, I, 23, 5: Contro le eresie, 101. 

48 Cf. Jean DANIELOU, Biserica primară. De la origini până la sfârşitul secolului al trei- 
lea, 80. 

19 Cf. Jean DANIELOU, Biserica primară. De la origini până la sfârşitul secolului al trei- 
lea, 77. 

50 IRINEU DE Lyon, Adversus haereses, I, 26, 1: Contro le eresie, 106. 

51 Cf. IRINEU DE Lyon, Adversus haereses, I, 26, 1: Contro le eresie, 106. 

5 Henry L. MANSEL, Ereziile gnostice din primele două veacuri, 119. 

55 Cf. IRINEU DE Lyon, Adversus haereses, III, 11, 1: Contro le eresie, 238. 

5.2. Ofitismul 


O altă ramură a gnosticismului este reprezentată de sectele ofite, al căror 
nume derivă de la grecescul copzc, care în traducere înseamnă „şarpe”. 

După Origene (Contra Celsum, VI, 28), întemeietorul sectelor ofite ar fi 
fost un anume Euphrates. Doctrina ofită era un amalgam de idei vetero- şi 
neotestamentare, mitologie greacă, teologie dualistă etc., istorisea crearea 
puterilor cereşti şi a neamului omenesc“ şi considera căderea omului ca 
fiind o eliberare de rău şi o exaltare a naturii umane. Caracteristică pentru 
ofitism este învestirea Duhului Rău cu atributele divinității”. 

De aici, un rol important în cadrul ofitismului îi revine şarpelui din 
Cartea Genezei şi, pentru a înțelege mai bine percepţia lui Cristos şi a misi- 
unii sale în această erezie, trebuie să subliniem faptul că, deşi şarpele era 
considerat o ființă rea şi un duşman al omului, lucrarea sa a fost răsturnată 
în folosul omenirii şi el a fost, în pofida intenţiei sale, instrument al unei 
întelepciuni superioare”. 

Cu privire la concepţia cristologică a ofitilor, Irineu ne informează: 

În puterea Abisului există o primă lumină fericită incoruptibilă şi infinită; acesta 

este Tatăl tuturor şi este invocat ca Primul Om. Înţelepciunea care purcede din 

el este numită Fiu al aceluia care îl generează şi acesta este Fiul Omului, al 

Doilea Om. Sub aceştia este Duhul Sfânt... numit Prima Femeie. Apoi, exaltându-l 

pe Primul Om cu Fiul său, pentru frumusețea Duhului, adică a Femeii, şi ilu- 

minând-o, din ea s-a născut o lumină incoruptibilă, al Treilea Om, pe care îl 
numesc Cristos, fiul Primului şi al celui de-al Doilea Om şi al Duhului Sfânt, 
adică al Femeii”. 


Cu privire la originea lui Isus, ofitismul afirmă că el a fost un simplu 
om, fiul lui Iosif şi al Mariei. La Botez, asupra lui a coborât Cristos, Cel 
Înalt, Fiul lui Dumnezeu, o ființă spirituală separată, care l-a părăsit îna- 
inte de pătimires8. Scrie Irineu: „Asupra lui [Isus] a coborât Cristos unit cu 
Sophia şi, astfel, a apărut Isus Cristos”. În argumentarea acestei concep- 
ţii, ei aduc dovadă că atât înainte de Botez, cât şi după înviere, Isus nu a 
săvârşit niciun miracol. Se pare că alte secte ofite au recunoscut naşterea 


54 Cf. Nelu ZUGRAVU, Erezii şi schisme la Dunărea Mijlocie şi de Jos în mileniul I, 24. 

55 Cf. Henry L. MANSEL, Ereziile gnostice din primele două veacuri, 105. 

56 Henry L. MANSEL, Ereziile gnostice din primele două veacuri, 105. 

57 IRINEU DE LYON, Adversus haereses, I, 30, 1: Contro le eresie, 110. 

58 Cf. Leo SCHEFFCZYK — Anton ZIEGENAUS, Katolische Dogmatik, IV, Jesus Christus. Die 
Fülle des Heils. Christologie und Erlosungslehre, MM Verlag, Aachen 2000; trad. rom., 
Dogmatica catolică, IV. Isus Cristos, plinătatea mântuirii. Cristologie si soteriologie, Sapi- 
entia, laşi 2010, 290; Angelo Amaro, Corso di teologia sistematica, IV. Gesù il Signore. 
Saggio di cristologia, EDB, Bologna 1988, 151-152. 

59 IRINEU DE LYON, Adversus haereses, I, 30, 12: Contro le eresie, 114. 

6° Henry L. MANSEL, Ereziile gnostice din primele douà veacuri, 115. 

lui Isus dintr-o fecioară. Astfel, în privința acestora, Irineu ne informează: 
„Isus, întrucât s-a născut dintr-o fecioară, a fost cel mai înțelept, cel mai 
neprihănit şi cel mai drept între toți oamenii”!. 

Ereziile ofite îl recunosc pe Isus Cristos ca figură centrală în învățătura 
lor şi îi atribuie, într-o formă oricât de pervertită, un anumit tip de lucrare 
pe care o privesc ca mântuire. Dar ele diferă de majoritatea sectelor gnos- 
tice prin faptul că fac ca opera de mântuire să înceapă cu facerea omului, 
lucrarea lui Cristos fiind doar ultimul act într-o serie de lupte purtate între 
Înţelepciunea divină şi Demiurgul corupt. Însă, în locul unui Mântuitor 
care eliberează lumea de blestemul căderii şi zdrobeşte capul şarpelui, îl 
vedem pe unul a cărui operă de mântuire constă în perfecționarea a ceea 
ce căderea a început, care acționează de comun acord cu şarpele ca slujitor 
al Întelepciunii divine€2. 

Textul din 1Cor 15,50 a devenit pentru ofiti punctul crucial al teoriei lor 
despre înviere şi, implicit, al doctrinei lor soteriologice. După ei, „trupul şi 
sângele” nu pot mosteni împărăţia lui Dumnezeu, de unde şi această negare 
a materiei. 

O ramură a ofitismului - paratii — l-a identificat pe Cristos cu şarpele: 
denaturând spusele adresate de Isus lui Nicodim, l-a identificat pe Logos 
sau Fiul cu şarpele de aramă din pustiu (cf. Num 21,8-9), cu toiagul lui 
Moise care a devenit şarpe (cf. Ex 4,3; 7,9.10) şi cu constelația Dragonului. 

O altă ramură ofită, cea a setienilor, care se raportau la fiul lui Noe, Set, 
identifica Cuvântul divin cu şarpele-creator, care avea misiunea să-l elibereze 
pe omul intelectual din robia sa originară“. Set a fost inspirat de Sophia ca 
instrument care să se opună lucrării Demiurgului. Lupta dintre bine şi rău, 
ultimul reprezentat de Ham, în opoziţie cu Set, a continuat până la venirea 
lui Cristos, care, în concepţia setienilor, era însuşi Set, trimis pe pământ de 
Sophia pentru a-şi duce la îndeplinire misiunea. Ne informează Irineu: 


[Ei] spun că din Puterea supremă a derivat Cain şi mărturisesc că Esau, Core 
şi locuitorii Sodomei şi toți ceilalți asemănători acestora sunt strămoşii lor... 
Spun că Iuda cunoştea în profunzime lucrurile mai mult decât alții si de aceea 
şi-a îndeplinit misterul trădării. 


Pentru a înțelege mai bine informaţiile oferite de sfântul Irineu, este nece- 
sar să apelăm la relatările sfântului Epifaniu de Salamina, care ne spune 
cà Iuda a perceput caracterul adevărat al misiunii lui Cristos, adică acela 


6! TRINEU DE Lyon, Adversus haereses, I, 30, 12: Contro le eresie, 113-114. 
6 Henry L. MANSEL, Ereziile gnostice din primele douà veacuri, 110-111. 
6 Cf. Leo SCHEFFCZYK — Anton ZIEGENAUS, Dogmatica catolică, IV, 290. 

64 Cf. Henry L. MANsEL, Ereziile gnostice din primele două veacuri, 107. 

6 Cf. Henry L. MANSEL, Ereziile gnostice din primele două veacuri, 109. 

66 IRINEU DE Lyon, Adversus haereses, I, 31, 1: Contro le eresie, 115. 

de a împlini prin moartea sa răsturnarea Dumnezeului evreilor şi victoria 
Puterii supreme, şi, astfel, l-a trădat pe Mântuitor, trădare care a dus la 
moartea acestuia, pentru ca lucrarea sa bună să fie îndeplinită mai repede“. 

Informaţiile lui Irineu şi Epifaniu cu privire la aceste secte au fost supli- 
nite de recent descoperita Evanghelie a lui Iuda, la care şi facem apel pen- 
tru a completa imaginea despre Isus oferită de cei doi ereziologi. 

Evanghelia lui luda explică revelaţia pe care a primit-o Iscarioteanul, 
„cuvântul tainic” ce poate aduce mântuirea. Este interesant că această 
apocrifă începe cu prezentarea celebrării cinei de către cei doisprezece 
apostoli, care se rugau dumnezeului „lor”, altfel spus, creatorului acestei 
lumi. Isus râde şi spune că se poartă astfel pentru că „în acest fel va fi prea- 
slăvit dumnezeul lor”. Acest fapt îi nedumereste, întrucât ei considerau cà 
el, Isus, este fiul acestui dumnezeu. Dar Isus le spune că ceea ce cred nu 
este adevărat şi că „niciun neam dintre voi nu mă va cunoaşte”e?. 

Nici în concepţiile ofite setiene nu lipseşte viziunea docetistă: Isus nu 
are nicidecum un trup adevărat uman, putând să-şi schimbe înfăţişarea 
(de exemplu, să devină un prunc). De aceea, trupul lui Isus nu este menit 
să moară pentru alții; el reprezintă doar mijlocul prin care pot fi făcute 
cunoscute învăţăturile sale. Cel mai bun lucru ce poate fi făcut pentru Isus 
este de a-l ajuta să se desprindă de acest trup şi să se întoarcă în împărăția 
sa, ceea ce a şi făcut Iuda trădându-l pe Isus”. 


5.3. Gnosticismul sirian 
5.3.1. Saturnilismul 


Conform lui Irineu, Saturnil era un antiohian din Dafne şi a predicat în 
Siria”. Activitatea pe care o desfăşoară la Antiohia între anii 100-130, deci 
în perioada postapostolică, coincide, la început, cu episcopatul sfântului 
Ignatiu de Antiohia (f 107). 

Învățătura lui Saturnil nu reprezintă decât continuarea şi dezvoltarea 
doctrinei menandriene”, însă remarca lui Irineu că Saturnil nu a făcut alt- 
ceva decât să continue învățătura lui Menandru nu este întru totul corectă, 
decât cu referire la punctele comune de la care au pornit ambii, şi anume 
că lumea a fost făcută de îngeri şi că Dumnezeul suprem este necunoscut. 
În celelalte privinţe, există o mare diferență”. 


6 Henry L. MANSEL, Ereziile gnostice din primele două veacuri, 108-109. 

6 Cf. Bart D. EHRMAN, Evanghelia pierdută a lui Iuda, 242. 

6° Cf. Bart D. EHRMAN, Evanghelia pierdută a lui Iuda, 238-239, 242. 

1 Cf. Bart D. EHRMAN, Evanghelia pierdută a lui Iuda, 226-227. 

7! IRINEU DE LYON, Adversus haereses, I, 24, 1: Contro le eresie, 101. 

? Jean DANIÉLOU, Biserica primară. De la origini până la sfârşitul secolului al treilea, 80. 
© Cf. Henry L. MANSEL, Ereziile gnostice din primele două veacuri, 134. 

Conform lui Saturnil, „lumea şi tot ce există în ea au fost create de şapte 
îngeri. Şi omul este o creaţie a îngerilor... însă creatura nu putea sta în 
picioare din cauza neputinței îngerilor şi se târa ca un vierme”. 

În schema lui Saturnil, sursa răului este prezentată ca o putere inde- 
pendentà şi antagonică față de principiul bun, care nu creează lumea, ci se 
străduieşte să uzurpe dominaţia asupra ei. De aceea, duşmanul direct al 
lui Dumnezeu poate fi găsit în Satana, şi nu în îngerii creatori, care dețin 
o poziţie intermediară între bine şi rău”. 

Pe această concepţie îşi grefează Saturnil învățătura cu privire la Cris- 
tos. Referitor la aceasta, sfântul Irineu ne informează: 


[Saturnil] a afirmat că Mântuitorul este nenăscut, netrupesc şi fără formă si 
doar în aparenţă a fost văzut ca om. Şi Dumnezeul evreilor este unul dintre 
îngeri. Si pentru că Tatăl dorea să-i distrugă pe toți principii, a venit Cristos 
pentru a-l învinge pe Dumnezeul evreilor şi pentru mântuirea celor credin- 
cioşi... [Saturnil] afirmă că la început au fost creati de îngeri două feluri de 
oameni, buni şi răi. Şi pentru că demonii îi ajutau pe cei răi, a venit Cristos 
pentru a-i distruge pe cei mai răi şi pe demoni şi pentru mântuirea celor buni”. 


Saturnil urmează, într-o mare măsură, concepția împrumutată din alte 
erezii cu privire la aparenţa trupului Mântuitorului, conferind astfel ereziei 
sale o trăsătură puternic docetistă. La o primă analiză a textului lui Irineu 
cu privire la misiunea lui Cristos, se pare că Saturnil nu se îndepărtează de 
ortodoxie, însă ideea de mântuire numai a unei părți a omenirii este con- 
trară universalismului misiunii Fiului”. 


5.3.2. Encratismul 


Apropiat de conceptiile gnostice ale lui Saturnil a fost si Tatian Asiria- 
nul (cca 120-180), care a considerat Vechiul si Noul Testament ca fiind 
opera a doi dumnezei diferiți, negând astfel mântuirea lui Adam, pornind 
de la afirmaţia sfântului Paul că „toţi mor în Adam” (1Cor 15,22)". De aici 
rezultă, în domeniul cristologiei şi al soteriologiei, că jertfa lui Isus nu s-a 
raportat la toți oamenii, ceea ce reduce, ca şi în cazul lui Saturnil, univer- 
salitatea mântuirii. 

Influenţa docetistă se simte puternic şi în encratism, aici existând ten- 
dinta de a-l îndepărta pe Isus de orice lucru „prea omenesc”, cum ar fi 
mâncarea, foamea, şi, desigur, de orice patimi. De aceea, encratismul a 


7 TRINEU DE LYON, Adversus haereses, I, 24, 1: Contro le eresie, 101. 

7% Henry L. MANSEL, Ereziile gnostice din primele două veacuri, 2. 

7 IRINEU DE LYON, Adversus haereses, I, 24, 2: Contro le eresie, 101-102. 
© Cf. Henry L. MANSEL, Ereziile gnostice din primele două veacuri, 142. 
7 Cf. Henry L. MANSEL, Ereziile gnostice din primele două veacuri, 142. 

respins naşterea lui Isus din căsătoria lui Iosif cu Maria, susținând zămis- 
lirea feciorelnică a Mântuitorului. Naşterea din Fecioară trebuia astfel să 
evite o corporalitate prea senzorială, dar ea nu ţine de evenimentele răs- 
cumpărării, care încep abia la Botez”?. 

Concepţia encratită despre Isus este rezumată de Hipolit de Roma în 
următorii termeni: 


Isus este un om născut din Fecioară, după voința Tatălui; el a trăit precum 
ceilalți oameni şi a fost peste măsură de temător de Dumnezeu; mai târziu, la 
Botezul în Iordan, l-a primit pe Cristos, care a coborât sub chip de porumbel; 
de aceea, puterile din el nu au lucrat mai înainte ca Duhul... să coboare şi să i 
se reveleze. Unii nu încuviinteazà că a devenit Dumnezeu prin coborârea Duhu- 
lui, iar alţii da, dar după învierea din morți. 


5.3.3. Bardesanismul 


Tot din cadrul gnosticismului sirian face parte şi erezia bardesanistă, 
care îşi trage denumirea de la fondatorul acesteia, Bardesan (Bar-Daisan), 
care a trăit în ultima parte a secolului al II-leat!. 

Conform informaţiilor oferite de Eusebiu de Cezareea, în Istoria eclezi- 
astică (IV, 30), ereziarhul sirian a fost mai întâi discipolul lui Valentin, mai 
târziu însă s-a detaşat de acesta, refuzând multe dintre fabulatiile lui. Spre 
deosebire de Eusebiu, Epifaniu scrie că Bardesan a avut inițial o credință 
ortodoxă, alăturându-i-se mai târziu lui Valentin. 

Conceptiile lui Bardesan se aseamănă mult cu cele ale lui Saturnil, con- 
ţinând concepţii docetiste cu privire la persoana lui Cristos. Astfel, el sus- 
ținea că, deşi Isus s-a născut din Fecioara Maria, nu a preluat nimic din 
substanța ei, asumându-şi doar aparenţa unui om. La fel, şi suferința lui 
Isus a fost doar una aparentă, de aici şi negarea învierii trupului. 

Pe lângă aceasta, Bardesan atribuie Cuvântului divin şi un rol impor- 
tant în creație. Spre deosebire de alte sisteme gnostice, Bardesan considera 
că întreaga lume, inclusiv omul, a fost creată fie de Dumnezeu Tatăl împre- 
ună cu Cuvântul divin, fie de Cuvântul divin în asociere cu Înţelepciunea 
Duhului Sfânt. 


19 Leo SCHEFFCZYK — Anton ZIEGENAUS, Dogmatica catolică, IV, 167. 

5 HrpoLit DE ROMA, Elenchus, VII, 35, citat în Leo SCHEFFCZYK — Anton ZIEGENAUS, Dog- 
matica catolică, IV, 167-168, nota 7. 

8! Cf. Henry L. MANSEL, Ereziile gnostice din primele două veacuri, 143. 

82 Cf. Henry L. MANsEL, Ereziile gnostice din primele două veacuri, 143. 

8 Cf. Henry L. MANSEL, Ereziile gnostice din primele două veacuri, 144. 

84 Cf. Henry L. MAnsEL, Ereziile gnostice din primele două veacuri, 145. 

5.4. Gnosticismul egiptean 
5.4.1. Carpocratismul 


O concepție asemănătoare cu aceea a lui Cerint o găsim în învățătura 
lui Carpocrate, reprezentantul gnosticismului egiptean, care a activat la 
Alexandria în perioada domniei lui Adrian (117-138), fiind un filozof pla- 
tonic, mai mult sau mai putin pătruns de creştinismul gnostic. 

Conform învățăturii sale, lumea a fost creată de îngeri cu mult inferiori 
Tatălui nenăscut, emanati din unicul Dumnezeu. La început, sufletele 
umane au circulat în anturajul lui Dumnezeu Tatăl, apoi, căzând în mate- 
rie, a trebuit să fie eliberate pentru a reveni la originea lor®. 

În privinţa lui Isus, el afirmă că „a fost fiul lui Iosif şi s-a născut aseme- 
nea altor oameni. Sufletul său, statornic şi pur, şi-a adus aminte de lucru- 
rile pe care le-a văzut cât timp a fost lângă Dumnezeul cel nevăzut” si, 
datorită acestor amintiri şi cu ajutor de sus, Isus a reuşit să triumfe asupra 
stăpânitorilor lumii si să revină la Tatăls?. 

Această cunoaştere a lucrurilor superioare îl face pe Isus, în concepţia 
lui Carpocrate, superior celorlalți oameni. La fel, el învăța că Isus, deşi 
educat conform obiceiurilor evreilor, i-a disprețuit, primind puterea de a 
distruge pasiunile care i-au fost date omului drept pedeapsă. De aici, şi 
mijloacele pe care le recomandă ereziarhul alexandrin discipolilor săi: cei 
care aspiră la viața de sus trebuie să treacă prin toate faptele care sunt 
considerate de obicei ca fiind păcătoase, pentru a duce astfel la capăt sfida- 
rea puterilor care conduc lumea”. Neîndeplinirea de către om a acestor 
acțiuni determină, împotriva concepţiei creştine despre suflet şi mântuirea sa 
şi ca urmare a unei posibile influențe pitagoreice, metempsihoza sa dintr-un 
trup în altul, trup privit ca o închisoare a sufletului, până în momentul în 
care vor fi îndeplinite toate aceste fapte”. 


5.4.2. Basilidismul 


Alexandria a fost centrul în care şi-a desfăşurat activitatea şi un alt 
ereziarh gnostic, Basilide, „sirian din naştere, egiptean prin domiciliu, 


8 Cf. Henry L. MANSEL, Ereziile gnostice din primele două veacuri, 122-123. 

86 Louis DUCHESNE, „Gnose”, în Dictionnaire Apologétique de la Foi Catholique, ed. A. 
D’ALES, II, 306. 

87 Louis DUCHESNE, ,,Gnose”, 306. 

88 IRINEU DE Lyon, Adversus haereses, I, 25, 1: Contro le eresie, 103. 

8° Louis DUCHESNE, „Gnose”, 306. 

% Cf. IRINEU DE Lyon, Adversus haereses, I, 25, 4: Contro le eresie, 104-105. 

91 Cf. IRINEU DE Lyon, Adversus haereses, I, 25, 4: Contro le eresie, 105. 

discipol al samariteanului Menandru şi coleg cu sirianul Saturnil, propo- 
văduitor în Persia, stabilit în Alexandria”. 

Gnosticismul lui Basilide este o prelungire a celui sirian, el fiind primul 
care organizează doctrinele simoniene într-o mare sinteză. La el se găseşte 
concepţia îngerilor creatori ai lumii care-şi împart dominaţia. Unul dintre ei 
este Dumnezeul evreilor, care încearcă să-i supună puterii sale pe ceilalți*. 

Astfel, conform lui Irineu mai întâi, din Tatăl nenăscut s-a născut Intelec- 
tul, din acesta - Logosul, din Logos — Gândul, din Gand - Intelepciunea şi Pute- 
rea, din Putere şi Intelepciune - arhontii şi îngerii, care au creat primul cer”. 

Demiurgul (Iahve), arhontele îngerilor-creatori, a făcut eroarea de a fi 
făcut o lume coruptibilă şi imperfectă. Adevăratul Dumnezeu Tatăl, „cel ce 
nu este”, bun şi sublim, l-a mandatat pe întâiul său născut, Intelectul 
(Cristos) să salveze lumea”. 

Pentru Basilide, îndatorat concepțiilor docetiste, nu Cristos a fost acela 
care a pătimit, ci Simon din Cirene, care, constrâns, a purtat crucea în locul 
lui. Pătimirea lui Simon a fost posibilă pentru că, după cum ne informează 
Irineu, Cristos l-a preschimbat astfel încât să se creadă că el era Isus. Isus, 
în schimb, şi-a asumat aspectul lui Simon şi, stând alături, îşi bătea joc de 
călăi’. Isus a trecut printr-o schimbare de identitate: a luat chipul lui Simon, 
iar Simon a luat înfăţişarea lui Isus. Şi aşa romanii au răstignit pe altcineva”. 

Această transformare era posibilă pentru că Isus era Puterea netru- 
pească şi Intelectul Tatălui nenăscut, fapt care îi permitea să se transforme 
cum dorea%. Hipolit ne informează că discipolii lui Basilide acceptau nara- 
tiunea din evanghelie despre viața lui Isus, recunoscând realitatea suferin- 
tei sale, care a fost înduratà pentru a separa elementul spiritual de ele- 
mentele inferioare ale lumii. Pârga acestei separări a fost Isus®°. 

Legată de cristologia lui Basilide este şi soteriologia. Conform lui Irineu, 
Basilide învăţa că doar cei care cunosc adevărul despre Isus (gnoza) au fost 
eliberați de sub puterea arhontilor care au creat lumea. Pentru a fi salvat 
nu e nevoie de credința în cel care a fost răstignit, ci în acela care a venit 
sub aspect de om şi a fost crezut răstignit, adică Isus. Cei care cred încă în 
cel răstignit se află în stăpânirea arhontilor. Cei ce-l reneagà sunt eliberaţi 
de sub puterea creatorilor lumii şi cunosc hotărârile Tatălui nenăscut!%. 


% Cf. Henry L. MANSEL, Ereziile gnostice din primele două veacuri, 148. 

% Cf. Jean DANIELOU, Biserica primară. De la origini până la sfârşitul secolului al trei- 
lea, 84; IRINEU DE Lyon, Adversus haereses, I, 24,4: Contro le eresie, 102. 

% IRINEU DE LYON, Adversus haereses, I, 24,3: Contro le eresie, 102. 

% Cf. Nelu Zucravu, Erezii si schisme la Dunărea Mijlocie si de Jos în mileniul I, 25 

% Cf. IRINEU DE Lyon, Adversus haereses, I, 24,4: Contro le eresie, 102. 

® Cf. Bart D. EHRMAN, Evanghelia pierdută a lui Iuda, 193. 

38 Cf. IRINEU DE Lyon, Adversus haereses, I, 24,4: Contro le eresie, 102. 

% Cf. Henry L. MANSEL, Ereziile gnostice din primele două veacuri, 160. 

100 Cf. IRINEU DE Lyon, Adversus haereses, I, 24,4: Contro le eresie, 103. 

Conform lui Hipolit, eliberarea persoanelor spirituale este posibilă prin 
evanghelie, definită drept cunoaşterea lucrurilor divine aflate deasupra lucru- 
rilor lumiit“. 


5.4.3. Valentianismul 


Gnosticismul egiptean a atins cea mai înaltă dezvoltare şi popularitate 
o dată cu Valentin, care şi-a expus filozofia într-o formă poetică personifi- 
cată, şi nu sub cea a unor abstracții metafizice!%?. 

Sistemul gnostic al lui Valentin reprezintă un eclectism derivat din diverse 
surse, în care pot fi identificate trei idei călăuzitoare: platonismul, filozofia 
panteistă a Indiei şi iudaismul alexandrin!%. Printre valentinieni pot fi 
distinse diverse şcoli cristologice, dar care au în comun trei afirmaţii cen- 
trale: a) considerarea lui Isus ca simplu om; b) unirea temporară a lui Isus 
cu Cristos la botezul în Iordan; c) separarea lui Cristos de Isus înainte de 
pàtimire!°%, 

Gândirea lui Valentin poate fi găsită expusă si în aşa-numita Evanghelie 
a adevărului, atribuită lui de Irineu, dar care, conform lui Jean Daniélou, 
nu i-ar aparține, desi îi conține învățătura. Marvin Meyer, unul dintre 
cei mai importanți cercetători ai gnosticismului şi ai evangheliilor gnostice, 
susține că Evanghelia adevărului este o predică valentiniană despre cunoaş- 
terea mântuitoare a lui Dumnezeu şi, pe linia cercetătorului Bentley 
Layton, susține cà ea îi aparține ereziarhului egiptean!%. 

Conform sistemului gnostic al lui Valentin, din ființa primară numită 
Bytos sau Arretos au apărut Nous (Intelectul) şi Aletheia (Adevărul), din 
acestea s-au născut Logos (Cuvântul) şi Zoe (Viaţa), care, la rândul lor, au 
generat Anthropos (Omul) şi Ekklesia (Biserica)!%. 

Ca urmare a unei tulburări ivite în sânul pleromei din cauza Sophiei, 
prevederea Tatălui (Bytos) l-a făcut pe unul-născutul Nous să producă, 
prin emanatie, o altă pereche de eoni, care se numesc Cristos şi Duhul 
Sfânt, ultimul fiind reprezentat ca fiind feminin. Cristos a împiedicat orice 
năzuinţă viitoare a eonilor spre cunoaşterea de neatins a lui Bytos, învă- 
tàndu-i că Ființa supremă este incomprehensibilă în ea însăşi şi poate fi 


101 Cf. Henry L. MAnsEL, Ereziile gnostice din primele două veacuri, 158. 

102 Cf. Henry L. MANSEL, Ereziile gnostice din primele două veacuri, 169. 

108 Cf. Henry L. MANSEL, Ereziile gnostice din primele două veacuri, 170-171. 

104 Cf. Angelo AMATO, Corso di teologia sistematica, IV, 152 

10 Cf. Jean DANIÉLOU, Biserica primară. De la origini până la sfârşitul secolului al trei- 
lea, 122. 

106 Marvin MEYER, lisus în evanghelii şi texte gnostice, 98 . 

107 Cf. IRINEU DE Lyon, Adversus haereses, I, 11, 1: Contro le eresie, 75; Henry L. MANSEL, 
Ereziile gnostice din primele două veacuri, 173; Francis C. BURKITT, Biserica şi gnoza, 57. 

cunoscută doar prin Nous. Deşi la început eonii au fost creaţi inegali, Sfân- 
ta Scriptură i-a făcut egali unul cu celălalt. Fiecare dintre aceşti eoni a 
contribuit cu ceea ce a fost cel mai excelent în el însuşi şi din aceste contri- 
butii a rezultat „emanarea cu aceeaşi onoare şi glorie ca si Abisul (Bytos), 
cea mai perfectă în frumuseţe şi astru al pleromei, Isus, rodul perfect, care 
se mai numeşte şi Mântuitorul, şi Cristos, şi Logos, după numele Tatălui, 
şi Totul (ta Panta), pentru că a derivat din toţi eonii”!°8, Se observă de aici 
că, pentru Valentin, existau cel puţin doi Cristoşi, unul emanând cu Duhul 
Sfânt din primul eon (Nous), al doilea derivând din ceilalți eoni!°, 

Un rol important în sistemul valentinian îi este atribuit Sophiei. Strâm- 
torată în regiunea umbrei şi a golului dinafara pleromei, ea însăşi este 
lipsită de aspect şi formă din cauza pasiunii sale rebele. Ea a rămas în 
această stare până când Cristosul superior, emanatia provenită din Nous, 
s-a milostivit de ea, conferindu-i formă potrivit substanţei, şi nu cunoaşte- 
rii (gnozei)!10. 

Odată făcut acest lucru, Cristos şi-a retras influența, lăsându-şi dorința 
să urmeze lumina care-i fusese retrasă. Din cauza acestei dorințe, Sophia- 
Achmaot a fost oprită să intre în pleroma, fiind copleşită de toate patimile, 
inclusiv de dorința de a reveni la sursa vieţii, care este Cristos. Din aceste 
patimi a luat naştere lumea inferioară!!!. 

La rugămintea Sophiei, conform teoriei valentiniene, din pleromă a fost 
trimis cel de-al doilea Cristos, însoţit de îngeri. Rolul lui Cristos a fost să o 
elibereze pe Sophia de patimi şi să-i confere cunoaştere. Din patimile sepa- 
rate din ea ulterior a fost formată lumea!!2. 

Omul, în teoria valentiniană, a fost creat de Demiurg, creatură a Sophiei, 
mai întâi dintr-o materie invizibilă şi transcendentă (sufletul), modelându-i 
apoi un trup de carne, simbolizat de acele veşminte de piele pe care Dum- 
nezeu i le oferă lui Adam şi Evei (cf. Gen 3,21). În acest fel, omul avea două 
naturi — spirituală si materialà!!. 

Din această concepție cristologică şi antropologică derivă şi soteriologia 
valentiniană. Ca şi la Basilide, la Valentin mântuirea a constat în separa- 
rea părții spirituale de cea materială din om. Însă Valentin adaugă şi a 
doua mântuire, inferioară, pentru a doua clasă de oameni", a căror natură 


108 Cf. IRINEU DE Lyon, Adversus haereses, I, 2, 5-6: Contro le eresie, 54. 

109 Cf. Henry L. MANSEL, Ereziile gnostice din primele două veacuri, 184. 

110 Cf. IRINEU DE Lyon, Adversus haereses, I, 4, 1: Contro le eresie, 56-57. 

11 Cf. Henry L. MANSEL, Ereziile gnostice din primele două veacuri, 187. 

112 Cf. Henry L. MANSEL, Ereziile gnostice din primele două veacuri, 187-188. 

118 Cf. IRINEU DE LYON, Adversus haereses, I, 5, 6: Contro le eresie, 60-61; Henry L. MAN- 
seL, Ereziile gnostice din primele douà veacuri, 191-192. 

114 În sistemul lui Valentin existau trei clase de oameni: materiali, psihici (sau animalici) 
si spirituali. 

nu a putut urca, spre deosebire de cea a spiritualilor, la viața pur spirituală 
a pleromei, dar care ar putea să locuiască alături de Demiurg în regiunile 
din afara acesteia. Pentru oamenii care aparțin clasei materiale nu există 
nicio mântuire!!5, fiind astfel limitată acțiunea universală de mântuire a 
lui Cristos. De aceea, susțineau valentinienii, când a venit în lume, Cristos 
nu a luat trup de carne ca al oamenilor, ci o „carne adevărată”. Numai 
această carne poate moşteni viața veşnică, şi nu carnea psihică a lui Isus 
dinainte de botez. Această carne adevărată era nepieritoare, nu putea 
muri, deci nici învia!!. Puteau fi mântuite doar acele părți ale umanităţii 
care aveau un trup aparent, compus din aceeaşi substanță ca sufletul, dar 
astfel întocmit, încât să fie, asemenea trupului material, vizibil, tangibil şi 
capabil de suferință", observându-se si la Valentin principiile docetiste, 
cărora le alătura teorii ebionite, ce susțineau separarea persoanei lui Isus 
de cea a Mântuitorului!!*. Pentru Valentin şi pentru întreg sistemul său 
gnostic, învierea constă în iluminare, în gnoză. De aceea, Isus mai întâi a 
înviat la botezul în Iordan, apoi a murit în întuneric!!?. 

Potrivit lui Valentinian, care este un docetist în sensul strict al terme- 
nului, Isus era alcătuit din doi oameni, unul psihic şi unul pneumatic. Cel 
psihic a fost vestit deja în Vechiul Testament şi a venit în lume prin Maria, 
„asemenea apei printr-un jgheab”!%. Astfel că Isus nu este fiul Mariei şi 
nici nu poate fi vorba despre o întrupare reală. Asupra acestui Isus psihic, 
la botez coboară Duhul sub chip de porumbel, ceea ce face ca Isus să fie şi 
fiul Duhului Sfânt. Acesta transformă substanța psihică, invizibilă şi impa- 
sibilă într-un trup vizibil şi capabil de mântuire, pentru ca Isus să poată 
intra în contact cu oamenii!?!. 

În Evanghelia adevărului, misiunea lui Isus este prezentată drept izbă- 
vire de uitarea şi necunoaşterea lui Dumnezeu: din cauza uitării şi igno- 
rantei, oamenii sunt bântuiți de groază şi teamă. Mântuitorul „i-a luminat 
şi le-a arătat calea, iar acea cale este adevărul pe care i-a învățat”. 

Cea care-l prigoneşte şi-l răstigneşte pe Isus este mânia, atât ca persoană, 
cât şi ca realitate psihologică: „Greşeala s-a mâniat pe [Isus]”. Dar ,,[mAnia] 
a fost împiedicată de el şi făcută neputincioasă. [Isus] a fost pironit pe pom 


115 Cf. Henry L. MAnsEL, Ereziile gnostice din primele două veacuri, 192. 

116 Leo SCHEFFCZYK — Anton ZIEGENAUS, Dogmatica catolică, IV, 290. 

117 Cf. Henry L. MAnsEL, Ereziile gnostice din primele două veacuri, 192. 

118 Cf Henry L. Manstu, Ereziile gnostice din primele două veacuri, 192. 

119 Leo SCHEFFCZYK — Anton ZIEGENAUS, Dogmatica catolică, IV, 290. 

120 IRINEU DE LYON, Adversus haereses, III, 11, 3: Contro le eresie, 239. 

121 Cf. Leo SCHEFFCZYK — Anton ZIEGENAUS, Dogmatica catolică, IV, 290. 

122 Evanghelia adevărului, 18, citat în Marvin MEYER, lisus în evanghelii şi texte gnostice, 
110. 

şi a devenit rod al cunoaşterii Tatălui”!%. Rodul Isus, odată mâncat, dăru- 
ieşte viață celor care se înfruptà din el!°4. 

În Evanghelia adevărului, Isus este călăuză în odihnă, dar, totodată, 
activ în locurile de învățătură (v. 19). El revelează cartea vie care oglindeşte 
gândul şi mintea lui Dumnezeu (v. 20). Celor rătăcite în ignoranță li se 
spune pe nume şi, astfel, ele ajung la sine şi la cunoaşterea de sine (v. 21, 
22). Ele sunt aduse de la lipsă la plinàtate şi întregire (v. 24, 25)!?. Rezul- 
tatul acțiunii mântuitoare a lui Isus este cunoaşterea Tatălui: „Ele sunt 
adevăr. Tatăl este în ele şi ele sunt în Tatăl, desăvârşit, nedespartite de 
acela care este cu adevărat bun. Ele nu sunt lipsite de nimic bun, ci sunt în 
odihnă, înaintate în duh. Ele vor lua aminte la obârşia lor şi se vor îngriji 
să-şi poată afla obârşia şi să nu-şi facă rău sufletelor”1%. 

Unele dintre textele gnostice valentiniene includ aluzii semnificative la răs- 
tignirea lui Isus, interpretând-o într-un sens mai mult simbolic. În ele, accen- 
tul nu este pus pe doctrina ispăşirii prin moartea pe cruce a lui Isus şi nu 
este vorba despre niciun sacrificiu pentru păcatele lumii. Un pasaj din 
Evanghelia adevărului afirmă că de fapt răstignirea înseamnă dezvăluirea 
voinței Tatălui şi revelarea incoruptibilitàtii Mântuitorului. lată textul: 


Isus s-a ivit, s-a îmbrăcat cu acea carte!?”, a fost pironit pe pom şi a vestit de pe 
cruce hotărârea Tatălui. O, ce învățătură măreaţă! El s-a smerit pe sine chiar până 
la moarte, deşi înveşmântat în viața veşnică. El a lepădat zdrentele muritoare!% 
şi s-a înveşmântat pe sine în nestricăciune, pe care nimeni nu i-o poate lua!?9, 


Un alt text de inspiraţie valentiniană, Hora crucii, se referă şi el la păti- 
mirea lui Isus. Aici el oferă lămuriri cu privire la pătimirea care se apropie, 
zicând: „A voastră este pătimirea omenească pe care o am de pătimit”. 
Continuă prin a explica adevărata semnificație a pătimirii: a înțelege păti- 
mirea înseamnă a fi eliberat de ea: „Dacă ati şti cum să pătimiţi, ati putea 
să nu pàtimiti. Învăţaţi cum să pàtimiti şi veti putea să nu pătimiţi”12. 

Prin urmare, se poate remarca faptul că în valentianism este negat 
esentialul kerygmei neotestamentare, adică realitatea întrupàrii Fiului lui 
Dumnezeu şi a pătimirii sale ràscumpàratoare!, 


1% Evanghelia adevărului, 18, citat în Marvin MEYER, lisus în evanghelii şi texte gnostice, 118. 

124 Marvin MEYER, Iisus în evanghelii şi texte gnostice, 106. 

125 Marvin MEYER, Iisus în evanghelii şi texte gnostice, 106. 

1% Evanghelia adevărului, 42, citat în Marvin MEYER, lisus în evanghelii şi texte gnostice, 110. 

127 Se referă la „cartea cea vie a celor vii”, „carte ce a fost scrisă în gândul şi în mintea 
Tatălui... Nimeni nu fusese în stare să ridice această carte”. 

128 Zdrentele pieritoare se referă la trupul fizic al lui Isus. 

1% Evanghelia adevărului, 20, citat în Marvin MEYER, lisus în evanghelii şi texte gnostice, 112. 

13 Hora Crucii, 96, citat în Marvin MEYER, lisus în evanghelii şi texte gnostice, 285. 

131 Cf. Angelo AMATO, Corso di teologia sistematica, IV, 152. 

5.5. Gnosticismul asiatic: marcionismul 


Reprezentantul principal al gnosticismului asiatic este Marcion, care, 
conform lui Irineu, a fost discipol al lui Cerdon. Acesta susținea că Dumne- 
zeu care a fost proclamat de lege si de profeti nu a fost Tatăl lui Isus Cris- 
tos, căci unul a fost cunoscut şi celălalt necunoscut, unul a fost drept şi 
celălalt bun. Această învățătură a lui Cerdon a fost aprofundată şi continuată 
de Marcion (cca 85-160), ale cărui viață şi idei ne sunt cunoscute grație lui 
Irineu, dar mai ales unei opere polemice a lui Tertulian!*?. 

Conform informaţiilor transmise de ereziologii epocii (Epifaniu de Sala- 
mina, Tertulian), Marcion s-a născut în oraşul Sinope din Pont, oraş în 
care tatăl său era episcop. Din cauza teoriilor sale religioase, a fost exclus 
din Biserică de însuşi tatăl său, eveniment după care merge la Roma, în 
timpul Papei Hygin (cca 136 — cca 142)!83, Conform lui Tertulian, Marcion 
ar fi plătit o sumă de bani pentru a fi primit în Biserica Romei, pe care ulte- 
rior, când a fost excomunicat în anul 144, a primit-o înapoi!*. Negăsind la 
Roma o receptare favorabilă a teoriilor sale, în momentul în care este exco- 
municat, decide să fondeze o Biserică proprie!%. 

Învățătura lui Marcion poate fi descrisă ca o combinare de rationalism 
propriu şi ceea ce acum este cunoscut drept „critica superioară”. Primul 
element s-a manifestat prin respingerea întregului Vechi Testament şi a 
tuturor dovezilor de religie naturală ce derivă din constituția lumii. Al 
doilea element consta în respingerea unei părți din Noul Testament consi- 
derate a fi o corupere a ceea ce credea că sunt doctrinele pure ale creştinis- 
mului!%. Biblist mai mult decât teolog speculativ, a fost un adversar al lumii 
ebraice şi, fiind un interpret exasperat al scrierilor pauline, vedea o rigidă 
contrapozitie între prescriptiile mozaice şi spiritul creştin, între dreptate 
şi iubire, între Vechiul şi Noul Testament. Pe baza acestor concepţii, con- 
cluziona că între cele două părți ale Sfintei Scripturi exista o ruptură dras- 
tică şi, de aceea, Dumnezeul lui Abraham nu putea fi Dumnezeul lui Isus. 
Astfel, exista un Dumnezeu creator, justitiar şi nemilos cu Adam cel neas- 
cultător, autor al vechii alianţe, al cărui popor ales erau evreii, şi un Dum- 
nezeu bun, milostiv față de om, autor al noii alianţe şi răscumpărător, care, 
la plinirea timpurilor, l-a trimis pe Isus ca să-i elibereze pe oameni de povara 
legii si să inaugureze un nou raport bazat pe iubire!*. 


132 Cf. Henry L. MANSEL, Ereziile gnostice din primele două veacuri, 203; F. CARCIONE, Le 

Dintre scrierile Noului Testament, Marcion a acceptat doar zece dintre 
scrisorile sfântului Paul şi o pretinsă evanghelie originară, despre care sus- 
ținea că este cea folosită de Apostolul neamurilor, dar care era, în realitate, 
o copie denaturată a Evangheliei după Luca, din care au fost omise părți 
considerabile, pe motiv că sunt incompatibile cu teoria sa despre persoana 
lui Cristos: tot ce are legătură cu naşterea şi copilăria lui Isus, la fel ca şi 
genealogia, a fost scos din Evanghelia folosită de ereziarh. Au fost omise şi 
pasajele care arătau contrastul dintre modul de viață al lui Cristos şi cel al 
lui loan Botezătorul, ca şi pericopele Lc 7,21-35 şi 13,29, în care se vorbeşte 
despre cei ce vor şedea la dreapta lui Dumnezeu. Dacă unele pasaje au fost 
scoase în totalitate, altele au fost doar modificate!3. 

Învățătura cristologică marcionită urmează concepţia despre cei doi 
Dumnezei, unul al Vechiului şi altul al Noului Testament. După cum l-a 
separat pe Dumnezeul vechii alianțe de cel al noii alianțe, tot aşa a făcut 
distincție între doi mântuitori, separându-l pe Mesia de profeţii adevăratu- 
lui Cristos!#. Conform modalității sale de interpretare literară, Mesia 
evreilor era prezis ca un războinic care-i va distruge pe duşmanii evreilor. 
Cristos nu a făcut niciunul din aceste lucruri: el a murit pe cruce; a fost 
trimis de Dumnezeul cel bun, în timp ce Mesia evreilor era menit să fie 
restauratorul doar al israeliților dispersati!‘°. Din cauza acestor presupuse 
discrepanțe, Marcion susținea că profetiile ebraice nu au fost încă împlinite, 
făcând trimitere la un al doilea Cristos, fiul Demiurgului, ce va trebui să 
apară ulterior ca eliberatorul temporal şi spiritual al poporului evreu'!. 

Cu privire la Cristosul Noului Testament, doctrina lui Marcion a fost 
docetistă până la extrem, mai mult decât doctrina oricărui alt învățător gnos- 
tic anterior. Materia a fost instrumentul Demiurgului pe care a folosit-o în 
crearea lumii, iar ostilitatea pe care a presupus-o între cele două divinități 
a fost într-atât de mare, încât Cristos, reprezentantul Dumnezeului suprem, 
nu ar fi putut face nimic cu un trup material. Prin urmare, Marcion a negat 
realitatea trupului şi a naşterii lui Isus. Iată ce scrie Tertulian în tratatul 
său cu tentă antimarcionită Despre trupul lui Cristos: 

Marcion, pentru a tăgădui existența trupului lui Cristos, i-a tăgăduit până şi 

naşterea, fie, spre a înlătura naşterea, i-a tăgăduit şi trupul. Fireşte, a dorit ca 

naşterea şi trupul să nu-şi aducă mărturie fiecare în parte, fiindcă nici naşterea 
nu poate exista fără trup, nici trupul fără naştere... Cel care a susținut primul 
că trupul lui Cristos este o închipuire a fost în stare... să născocească şi o naştere 


138 Cf. Henry L. MAnsEL, Ereziile gnostice din primele două veacuri, 206. 

139 Cf. TERTULIAN, Adversus Marcionem, IV, 6: SCh 456, 90-91. 

140 Cf. TERTULIAN, Adversus Marcionem, III, 21: SCh 399, Les Éditions du Cerf, Paris 
1994, 119. 

141 Cf. Henry L. MAnsEL, Ereziile gnostice din primele două veacuri, 214. 


118 DIALOG TEOLOGIC 32 (2013) 


amăgitoare, astfel încât zămislirea, sarcina şi naşterea din fecioară, apoi desfă- 
şurarea copilăriei să fie la fel de nălucitoare, înşelând aceiaşi ochi şi aceleaşi 
simțuri pe care le-a minţit cu închipuirea trupului!*. 


În ceea ce priveşte modalitatea începerii vieții pământeşti, Isus a avut 
un trup glorificat, învierea fiind de fapt o întoarcere a Răscumpărătorului 
în trupul spiritual“. Ca urmare a originii cereşti, Isus nu a pătimit într-un 
trup omenesc obişnuit, ci în unul nemuritor şi incapabil de pătimire. Moar- 
tea lui a fost o manifestare a victoriei asupra Demiurgului drept al Vechiu- 
lui Testament“. 


Concluzie 


Care ar fi concluziile la care am ajuns după analiza cristologiei şi soteri- 
ologiei gnostice antice? În primul rând, că identitatea şi misiunea lui Isus 
Cristos, aşa cum erau ele prezente în ereziile gnostice, erau mult îndepăr- 
tate de adevărul pe care ni-l prezintă Sfânta Scriptură, fiind de fapt un 
amalgam de teorii diverse ca origine, şi nicidecum o revelație specială şi 
personală, pe care divinitatea i-ar fi făcut-o unuia sau altuia dintre ereziarhi. 

În al doilea rând, prin primatul acordat cunoaşterii ca izvor de mântuire, 
gnosticismul nu făcea altceva decât să-l facă pe om artizanul mântuirii 
sale, rezervându-i lui Isus Cristos un rol minor, diferit de la erezie la ere- 
zie. În gnosticism, omul este dumnezeu, iar Isus Cristos nu este decât o 
creatură, un simplu om, chiar dacă omul perfect. 

În al treilea rând, şi această afirmaţie o facem de pe poziția omului de 
credință, pentru care Isus Cristos este unicul Mântuitor, putem afirma că 
lupta pe care au dus-o părinţii şi scriitorii Bisericii pe parcursul timpului 
împotriva acestor erezii, luptă care, la drept vorbind, continuă şi astăzi, 
a avut drept scop să arate adevăratul chip al acestor erezii, dar, mai ales, 
să arate adevăratul chip al Domnului nostru Isus Cristos, aşa cum ni l-au 
transmis Sfintele Scripturi. Este ceea ce este chemat să facă şi omul con- 
temporan: să arate lumii întregi chipul adevărat şi plin de iubire al lui Isus 
Cristos şi să ducă lupta cea bună împotriva atâtor mişcări şi erezii care se 
numesc pe ele însele adevărate, dar care nu au alt scop decât a-l îndepărta 
pe om de Dumnezeu Treime şi de Biserica sa. 


14 TERTULIAN, „Despre trupul lui Hristos”, în IDEM, Tratate dogmatice şi apologetice, 

